《雷公保国寺画壁》
宋代·曾季狸

我游保国三十年，昔者童稚今华颠。僧非昔人屋亦改，仰视乔华皆参天。

惟馀画壁屹相向，尘封蛛网犹依然。空王龙钟曳杖立，弥勒游戏挑囊眠。

不知寺已几兴废，独此经久无变迁。我来摩挲三太息，欲去不忍空留连。

丁宁老僧为守护，慎勿破壁随云烟。作诗仍以示来者，此诗此画当俱传。

作者简介：抚州临川人，字裘父，号艇斋。曾宰曾孙。师事吕本中、韩驹，又与朱熹、张栻游。举进士不第，终身隐居，人争荐之，皆不起。有《艇斋杂著》、《论语训解》、《艇斋诗话》。